寄章泉先生趙昌父
作者：戴復古
朝代：宋

paragraphs: 靈鳳鳴朝陽，神龍不泥蟠。
時兮不可爲，昌父乃在山。
思君二十年，見君良獨難。
時於邸報上，屢見得祠官。
祠官祿不多，一貧其柰何。
采芝亦可食，當作采芝歌。
近者李侍郎，直言遭逐去。
人皆笑其疎，君獨有詩句。
君爲山中人，世事安得聞。
入山恐未深，更入幾重雲。